Preondactylus
Preondactylus je rod dugorepih pterosaura iz kasnog trijasa (kasni karnij ili rani norij, prije oko 228 miliona godina) koji su nastanjivali današnju Italiju. Ima samo jednu poznatu vrstu, Preondactylus buffarinii, koju je Nando Buffarini otkrio 1982. u blizini grada Udine u dolini Preone u talijanskim Alpima.

Anatomija 

Preondactylus je imao zube sa samo jednim vrhom. Vjerovatno se hranio ribama, insektima ili oboma, ali još uvijek su u toku rasprave budući da struktura njegovih zuba ukazuje na obije ishrane, zasebno ili zajedno. Imao je kratka krila, čiji je ukupni raspon iznosio samo 45 cm, te relativno duge noge. Kratka krila se smatraju "primitivnom" osobinom kod pterosaura, ali je Preondactylus bio sasvim sposoban za let.

Otkriće 
Kada je Buffarini otkrio Preondactylusa, tanka ploča bitumenskog, dolomitskog krečnjaka sa fosilom slučajno je slomljena pri izvlačenju. Nakon sastavljanja, Buffarini i njegova žena očistili su kamen vodom, te su lapor, a u njemu i kost, isprani i izgubljeni. Sve što je preostalo bio je negativni utisak u kamenu, od kojeg je napravljen gumeni odljev radi naknadnog istraživanja izgubljenih ostataka. Većina skeleta je poznata, ali posteriorni dijelovi lubanje nisu se očuvali. Prvi primjerak je holotip MFSN-1770.

Drugi, nepovezani primjerak, MFSN-1891, pronađen je na istom lokalitetu 1984. godine 150-200 metara dublje od prvobitnog. Drugi primjerak očuvan je u želučanoj kuglici grabežljive ribe, koja je pojela pterosaura i povratila neprobavljive dijelove, nakon čega su se oni fosilizirali. Temeljitije znanje o varijabilnosti trijaskih pterosaura učinilo je identifikaciju tog primjerka kao jedinke Preondactylusa nesigurnom.

Treći primjerak je MFSN 25161, nepotpuna lubanja kojoj nedostaje donja čeljust.

Filogenija 
Vrstu je opisao i imenovao Rupert Wild 1984. godine. Naziv roda odnosi se na Preone, a naziv vrste dat joj je u Buffarinijevu čast. Rupert je svrstao novu vrstu u Rhamphorhynchidae, među koje pripadaju neke od najstarijih vrsta poput Dorygnathusa, ali je uskoro postalo očito da je Preondactylus bio mnogo primitivniji. Kladistička analiza Davida Unwina pokazala je da je Preondactylus najprimitivniji pterosaur, pa je u skladu s tim iskorišten za definiciju čvorišnog kladusa Pterosauria. Međutim, druge analize postavljaju Preondactylusa u nešto napredniju poziciju.

Izvori

Literatura 
 Wild, R., 1984, "A new pterosaur (Reptilia, Pterosauria) from the Upper Triassic (Norien) of Friuli, Italy", Gortiana — Atti Museo Friuliano di Storia Naturale, 5, 45-62
 Dalla Vecchia, F.M., Muscio, G., Wild, R., 1989, "Pterosaur remains in a gastric pellet from the Upper Triassic (Norian) of Rio Seazza Valley (Udine, Italy)", Gortiana — Atti Museo Friuliano di Storia Naturale, 10 (1988), 121-132
 Dalla Vecchia F.M., 1998, "New observations on the osteology and taxonomic status of Preondactylus buffarinii Wild, 1984 (Reptilia, Pterosauria)", Boll. Soc. Paleont. It., 36(3, 1997): 355-366
 Fabio M. Dalla Vecchia, 2003, "A Review of the Triassic Pterosaur Record", Riv. Mus. Civ. Sc. Nat. “E. Caffi” Bergamo, 22 (2003), pp. 13–29

Ramforinkoidi